CELEX: 32013R0946
Language: bg
Date: 2013-10-02 00:00:00
Title: Регламент за изпълнение (ЕС) № 946/2013 на Комисията от 2 октомври 2013 година за извършване на авансови плащания от 16 октомври 2013 г. по директните плащания, изброени в приложение I към Регламент (ЕО) № 73/2009 на Съвета за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани

3.10.2013   
            
            
               BG
            
            
               Официален вестник на Европейския съюз
            
            
               L 261/25
            
         РЕГЛАМЕНТ ЗА ИЗПЪЛНЕНИЕ (ЕС) № 946/2013 НА КОМИСИЯТА
   от 2 октомври 2013 година
   за извършване на авансови плащания от 16 октомври 2013 г. по директните плащания, изброени в приложение I към Регламент (ЕО) № 73/2009 на Съвета за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (1), и по-специално член 29, параграф 4, буква а) от него,
   като има предвид, че:
   
               (1)
            
            
               Член 29, параграф 2 от Регламент (ЕО) № 73/2009 предвижда плащанията по схемите за подпомагане, изброени в приложение I към същия регламент, да се извършват в периода от 1 декември до 30 юни на следващата календарна година. В същото време обаче член 29, параграф 4, буква а) от същия регламент позволява на Комисията да осигури авансови плащания.
            
         
               (2)
            
            
               През 2013 г. неблагоприятните метеорологични условия в Европа — сурова зима и обилни валежи, последвани от тежки наводнения в някои държави членки — навредиха сериозно на производството на култури и на фуражи. В резултат на това някои земеделски стопани, по-специално сред животновъдите, срещнаха сериозни финансови затруднения. Продължаващата финансова криза способства допълнително за трудната ситуация, в която се озоваха много земеделски стопани, които изпитаха сериозни проблеми с ликвидността. С цел да се подпомогне преодоляването на тези проблеми е уместно да се предвиди възможност земеделските стопани да получават авансови плащания в размер до 50 % от схемите за подпомагане, изброени в приложение I към Регламент (ЕО) № 73/2009. По отношение на плащанията за говеждо и телешко месо, предвидени в дял IV, глава 1, раздел 11 от Регламент (ЕО) № 73/2009, на държавите членки следва също така да се разреши да увеличат размера на авансовите плащания, посочени в член 82 от Регламент (ЕО) № 1121/2009 на Комисията (2), до 80 % от плащането.
            
         
               (3)
            
            
               С оглед гарантиране отчитането на авансовите плащания през бюджетната 2014 г. те трябва да се извършват от 16 октомври 2013 г. Необходимата проверка на условията за допустимост съгласно член 29, параграф 3 от Регламент (ЕО) № 73/2009 следва обаче да бъде извършена преди авансовите плащания с оглед на доброто финансово управление.
            
         
               (4)
            
            
               В съответствие с член 18, параграф 5 от Регламент (ЕО) № 1290/2005 на Съвета (3) Съветът може да приспособи процента на корекция на директните плащания до 1 декември по предложение на Комисията и въз основа на нова информация, с която разполага. Съответно приложимият окончателен процент на корекцията по финансовата дисциплина, посочен в член 11 от Регламент (ЕО) № 73/2009, може да не стане известен до 16 октомври 2013 г. Следователно максималните авансови плащания, които могат да бъдат извършени, следва да се определят като процент от директните плащания преди корекцията, посочена в член 11 от Регламент (ЕО) № 73/2009. Окончателното плащане след 1 декември 2013 г. ще вземе предвид окончателния процент на корекцията по финансовата дисциплина, приложим към тази дата.
            
         
               (5)
            
            
               Мерките, предвидени в настоящия регламент, са в съответствие със становището на Управителния комитет за директните плащания,
            
         ПРИЕ НАСТОЯЩИЯ РЕГЛАМЕНТ:
   Член 1
   От 16 октомври 2013 г. държавите членки могат да изплащат авансови плащания на земеделските стопани в размер до 50 % от директните плащания, изброени в приложение I към Регламент (ЕО) № 73/2009, по отношение на исканията, подадени през 2013 г., без да вземат предвид корекцията, посочена в член 11 от Регламент (ЕО) № 73/2009, при условие че е приключила проверката на условията за допустимост съгласно член 20 от Регламент (ЕО) № 73/2009.
   По отношение на плащанията за говеждо и телешко месо, предвидени в дял IV, глава 1, раздел 11 от Регламент (ЕО) № 73/2009, на държавите членки се разрешава да увеличат посочения в първа алинея размер до 80 %.
   Член 2
   Настоящият регламент влиза в сила на третия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 2 октомври 2013 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 30, 31.1.2009 г., стр. 16.
   
      (2)  Регламент (ЕО) № 1121/2009 на Комисията от 29 октомври 2009 г. за определяне на подробни правила за прилагане на Регламент (ЕО) № 73/2009 на Съвета по отношение на схемите за подпомагане на земеделски производители, посочени в дялове IV и V от посочения регламент (ОВ L 316, 2.12.2009 г., стр. 27).
   
      (3)  Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (ОВ L 209, 11.8.2005 г., стр. 1).